Narvik Studentradio

Narvik Studentradio (forkortet NSR, frem til 1993 Narvik Teknikerradio) er en radiostasjon som sender på FM-båndet i Narvik-området samt på Internett. Stasjonen er Norges første Creative Commons  radiostasjon  (fra 2010) og er Norges eldste lovlige lokalradio.

Historie
Radio Stroganoff
En gruppe studenter startet i 1974 «Radio Stroganoff» for å lage sendinger under Vinterfestuka i Narvik. De første årene som radioen var i drift, var det kringkastingsmonopol i Norge; kun det statlige kringkastingsselskapet NRK hadde lov til å lage radio- og TV-sendinger. Dette har senere blitt omtalt slik: «Radio Stroganoff startet som et eneste stort lovbrudd. Alle visste det var ulovlig, men ingen gjorde noe med det.» 

Radio Stroganoff ble første gang sendt i mono i Vinterfestuka 1973 som et forsøksprosjekt. En stereokoder var i produksjon, og rekkevidden var på ca. 100 meter. Kanalen hadde for første gang stereosendinger i Vinterfestuka 1974, på et tidspunkt da NRK ikke hadde stereosendinger nord for Trøndelag. Senderen var laget som en oppgave på Høgskolen i Narvik, med tillatelse fra rektor Kobberstad. Etter at NRK hadde sluttet med sine sendinger for kvelden, kom Radio Stroganoff på luften på en annen frekvens. Radio Stroganoff ble startet av Yngvar Egilsrud, Steingrim Sneve, Tormod Berg, Tor Holmgren, Anne-Ma Sivertsen og Solveig Winter. 

 Narvik Teknikerradio 
Den 19. januar 1989 hadde Narvik Teknikerradio sin første sending. De benyttet samme sendefrekvens som Radio Stroganoff, men og det var de samme studentene fra Narvik ingeniørhøgskole som stod bak begge nærradioene. De understreket likevel overfor lokalavisen at det ikke var den samme nærradioen det var snakk om, fordi både innhold og målgruppe var forskjellig, samt at Teknikerradioen skulle holde pause når Radio Stroganoff gikk på luften i forbindelse med Vinterfestuka.

Den primære senderen stod i Fjellveien nær Høgskolen i Narvik og sendte på 103,5MHz. Det fantes i tillegg en repeater på andre siden av fjorden, hos Norkring, som sendte samme innhold ut på 105MHz

1990-årene

 Fra samarbeid i Narvikradioen til Narvik Studentradio 
Den 20. august 1991 inngikk Narvik Teknikerradio en samarbeidsavtale med Narvik Nærradio A/S, og resultatet fikk navnet Narvikradioen. I 1993 opphørte samarbeidet, og studentene fra Narvik Teknikerradio startet høsten 1993 opp igjen på egenhånd, under det nye navnet Narvik Studentradio. Sendingene til studentradioen fortsatte på frekvensene som hadde blitt brukt av Narvikradioen: 103,5 MHz og 105 MHz.

I løpet av 1990-årene fikk studentene bak radiosendingene opp en sender til.

På begynnelsen av 2000-tallet hadde radioskaperne store problemer med den aldrende senderen i Fjellveien, og en ny og kraftigere sender ble i 2001 installert i Fjellveien, noe som bedret kvaliteten og økt dekningsområdet betraktelig.

2000-årene
På 2000-årene finansierte radioen driften ved å kjøre radiobingo sammen med Radio Narvik, som man også delte frekvens med. Etter hvert ble denne geskjeften ulønnsom og bingodriften ble lagt ned sommeren 2005. Rett etter ble også Radio Narvik, som Narvik Studentradio delte frekvens med, lagt ned og Narvik Studentradio var alene på frekvensen. Det ble etter hvert lagt planer for å skifte over til ny type konsesjon, nisjeradio, som har andre krav til innhold og sendetider.

Opphold og relansering
Narvik Studentradio sluttet med FM-sendingene i 2008 grunnet økonomiske problemer hos daværende eier av produksjons- og senderutstyr, Stiftelsen Narvik Studentersamfunn. I perioden etter det hadde en en generell pause i sendingene med sporadisk nettradiodrift samt omstrukturering av driften. I august 2010 ble Narvik Studentradio mer aktiv; de ble jevnlige sendinger som ren nettradio, basert på Creative Commons-lisensiert musikk. Alle egenproduksjoner ble lagt ut på web under Creative Commons-lisens. I desember 2010 kjøpte Foreningen Narvik Studentersamfunn alle radiostasjonrelaterte eiendeler fra Stiftelsen Narvik Studentersamfunn, og Narvik Studentradio var igjen eier av sender og produksjonsutstyret. Narvik Studentradio fikk ny FM-konsesjon som nisjeradio i februar 2011 og ble Norges første Creative Commons-radiostasjon på FM-båndet.

 Se også 
Radio Narvik
Narvik studentersamfunn

 Referanser 

 Eksterne lenker 
 Informasjon om Narvik Studentradio (Offisielt nettsted)
 Radio stroganoffs historie (Offisielt nettsted)
 Narvik Studentradios offisielle nettsted
 Radio Stroganoffs offisielle nettsted

Kategori:Norske nærradiostasjoner
Kategori:Norske studentradioer
Kategori:Kultur i Nordland
Kategori:Høgskolen i Narvik
Kategori:Radiokanaler etablert i 1972